Foto: Uitsonderlike blou diamant by Cullinan gevind - Maroela Media
Dros-verkragting: vreugde, verslaentheid toe regter vonnis oplê
Parlement roskam kabinet oor wetgewing
Foto: Uitsonderlike blou diamant by Cullinan gevind
22 Januarie 2014
Die nuwe blou diamant
'n Seldsame blou diamant van 29.6-karaat is in die Cullinan-myn, oos van Pretoria, gevind.
Die maatskappy, Petra Diamonds, het Dinsdag gesê die diamant is moontlik in 'n klas van sy eie. "Die uitsonderlike helder blou steen is verlede week in die myn ontdek en kan 'n gepoleerde steen van groot waarde en belang oplewer," het Cathy Malins, die maatskappy se woordvoerder, in 'n verklaring gesê.
"Wanneer 'n mens 'n item het wat só mooi, seldsaam en 'n versamelstuk is, is dit moeilik om te raai wat 'n koper bereid sou wees om daarvoor te betaal. Ons is baie opgewonde oor die potensiaal van die diamant, want dit is in 'n klas van sy eie."
Petra het in April 2013 'n blou diamant van 25.5-karaat vir $16.9 miljoen (ongeveer R183 miljoen) verkoop. Dit is gelykstaande aan $663 000 (bykans R7.2 miljoen) per karaat, die hoogste prys wat nog ooit in die maatskappy se geskiedenis per karaat vir 'n diamant betaal is.
Die wêreld se grootste diamant, genaamd die "Cullinan", is in 1905 by Cullinan-myn uitgehaal. Dié steen van 3 106 karaat is in twee groot stukke gesny wat nou deel is van die Britse kroonjuwele.